CELEX: 32014R0690
Language: da
Date: 2014-06-23 00:00:00
Title: Rådets forordning (EU) nr. 690/2014 af 23. juni 2014 om ændring af forordning (EU) nr. 204/2011 om restriktive foranstaltninger på baggrund af situationen i Libyen

24.6.2014   
            
            
               DA
            
            
               Den Europæiske Unions Tidende
            
            
               L 183/3
            
         RÅDETS FORORDNING (EU) Nr. 690/2014
   af 23. juni 2014
   om ændring af forordning (EU) nr. 204/2011 om restriktive foranstaltninger på baggrund af situationen i Libyen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 215,
   under henvisning til Rådets afgørelse 2011/137/FUSP af 28. februar 2011 om restriktive foranstaltninger på baggrund af situationen i Libyen (1),
   under henvisning til fælles forslag fra Unionens højtstående repræsentant for udenrigsanliggender og sikkerhedspolitik og fra Europa-Kommissionen, og
   ud fra følgende betragtninger:
   
               (1)
            
            
               Ved forordning (EU) nr. 204/2011 (2) iværksættes foranstaltningerne i afgørelse 2011/137/FUSP.
            
         
               (2)
            
            
               De Forenede Nationers (FN) Sikkerhedsråd vedtog den 19. marts 2014 resolution 2146 (2014) (UNSCR 2146 (2014)), som forbyder skibe, der fører en medlemsstats flag og er udpeget af Sanktionskomitéen (»udpegede skibe«), at laste, transportere eller losse råolie, der er ulovligt eksporteret fra Libyen, uden instrukser fra den libyske regerings kontaktpunkt.
            
         
               (3)
            
            
               UNSCR 2146 (2014) kræver, at der træffes foranstaltninger, som forhindrer udpegede skibe i at anløbe havne, gennemføre bunkring, få leveret forsyninger eller modtage andre tjenesteydelser, såfremt Sanktionskomitéen har truffet nærmere bestemmelse herom i forbindelse med udpegelsen.
            
         
               (4)
            
            
               UNSCR 2146 (2014) forbyder desuden transaktioner vedrørende råolie, der er ulovligt eksporteret fra Libyen om bord på udpegede skibe, såfremt Sanktionskomitéen har truffet nærmere bestemmelse herom i forbindelse med udpegelsen. Eftersom det ifølge UNSCR 2146 (2014) er tilladt for udpegede skibe i visse tilfælde at anløbe havne, kan havneafgifter imidlertid accepteres i disse tilfælde, herunder for så vidt angår råolie ombord på sådanne skibe.
            
         
               (5)
            
            
               Af praktiske hensyn bør Kommissionen have beføjelse til efter behov at ændre listen over udpegede skibe, som disse foranstaltninger finder anvendelse på, i medfør af ændringer af bilag V til afgørelse 2011/137/FUSP og på grundlag af, hvad Sanktionskomitéen har fastsat i henhold til artikel 11 og 12 i UNSCR 2146 (2014).
            
         
               (6)
            
            
               Afgørelse 2011/137/FUSP ændredes den 23. juni 2014 ved Rådets afgørelse 2014/380/FUSP (3) med henblik på at iværksætte disse foranstaltninger.
            
         
               (7)
            
            
               Forordning (EU) nr. 204/2011 bør derfor ændres i overensstemmelse hermed —
            
         VEDTAGET DENNE FORORDNING:
   Artikel 1
   I forordning (EU) nr. 204/2011 foretages følgende ændringer:
   
               1)
            
            
               I artikel 1 tilføjes følgende litraer:
               »h)   »udpegede skibe«: skibe, der er udpeget af Sanktionskomitéen efter punkt 11 i UNSCR 2146 (2014), og som er opført på listen i bilag V til denne forordning
               i)   »Den libyske regerings kontaktpunkt«: det kontaktpunkt, Libyens regering har oplyst til Sanktionskomitéen efter punkt 3 i UNSCR 2146 (2014).«
            
         
               2)
            
            
               Følgende artikel indsættes:
               »Artikel 10b
               1.   Det er forbudt at laste, transportere eller losse libysk råolie på udpegede skibe, der fører en medlemsstats flag, medmindre den pågældende medlemsstats kompetente myndighed har givet tilladelse hertil efter samråd med den libyske regerings kontaktpunkt.
               2.   Det er forbudt at tillade udpegede skibe at anløbe eller at sikre dem anløb i EU-havne, såfremt Sanktionskomitéen har truffet nærmere bestemmelse herom.
               3.   Den foranstaltning, der er fastsat i stk. 2, anvendes ikke, hvis det er nødvendigt at anløbe en EU-havn med henblik på inspektion, i nødstilfælde, eller hvis skibet er på vej tilbage til Libyen.
               4.   Det er forbudt for statsborgere i medlemsstaterne eller på medlemsstaternes område at levere bunkring- eller skibsforsyningstjenester eller enhver anden tjeneste til fartøjer på listen, herunder brændstofforsyning eller andre forsyninger, såfremt Sanktionskomitéen har bestemt dette.
               5.   De kompetente myndigheder i medlemsstaterne, jf. bilag IV, kan indrømme undtagelser fra den foranstaltning, der er fastsat i stk. 4, hvis det er nødvendigt af humanitære grunde eller sikkerhedsgrunde, eller hvis skibet er på vej tilbage til Libyen. Enhver sådan tilladelse skal anmeldes skriftligt til Sanktionskomitéen og Kommissionen.
               6.   Det er forbudt at gennemføre finansielle transaktioner vedrørende råolie om bord på udpegede skibe, herunder salg af råolie, eller anvendelse af råolie som kredit samt tegning af forsikringer vedrørende transport af råolie. Et sådant forbud finder ikke anvendelse på accept af havneafgifter i de tilfælde, der er omhandlet i punkt 3.«
            
         
               3)
            
            
               Artikel 15 affattes således:
               »Artikel 15
               Kommissionen bemyndiges til:
               
                           a)
                        
                        
                           at ændre bilag IV på grundlag af oplysninger fra medlemsstaterne
                        
                     
                           b)
                        
                        
                           at ændre bilag V i medfør af ændringer af bilag V til afgørelse 2011/137/FUSP og på grundlag af, hvad Sanktionskomitéen har fastsat i henhold til artikel 11 og 12 i UNSCR 2146 (2014).«
                        
                     
         
               4)
            
            
               Bilag V tilføjes som fastsat i bilaget til denne forordning.
            
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 23. juni 2014.
      
         
            På Rådets vegne
         
         C. ASHTON
         
            Formanden
         
      
   
   
      (1)  EUT L 58 af 3.3.2011, s. 53.
   
      (2)  Rådets forordning (EU) nr. 204/2011 af 2. marts 2011 om restriktive foranstaltninger på baggrund af situationen i Libyen (EUT L 58 af 3.3.2011, s. 1).
   
      (3)  Rådets afgørelse 2014/380/FUSP af 23. juni 2014 om ændring af afgørelse 2011/137/FUSP om restriktive foranstaltninger på baggrund af situationen i Libyen (se side 52 i denne EUT).
   
      BILAG
      
         
            »BILAG V
            LISTE OVER SKIBE OMHANDLET I ARTIKEL 1, PUNKT h), OG I ARTIKEL 10b SAMT OVER FORANSTALTNINGER, DER FINDER ANVENDELSE SOM NÆRMERE BESTEMT AF SANKTIONSKOMITÉEN«